ธปท.เชื่อลดเครดิต9ชาติไม่กระทบศก.
ธปท.ชี้ลดเครดิต 9 ชาติไม่กระทบเศรษฐกิจไทยมากนัก เหตุตลาดรับรู้ล่วงหน้าแล้ว ด้านข่าวก่อการร้ายในไทยคาดว่าคลี่คลายด้วยดี
16 ม.ค. 2555

ธปท.ชี้ลดเครดิต 9 ชาติไม่กระทบเศรษฐกิจไทยมากนัก เหตุตลาดรับรู้ล่วงหน้าแล้ว ด้านข่าวก่อการร้ายในไทยคาดว่าคลี่คลายด้วยดี
นายประสาร ไตรรัตน์วรกุล ผู้ว่าการธนาคารแห่งประเทศไทย(ธปท.) กล่าวว่า การปรับลดอันดับเครดิตใน 9 ประเทศของสถาบันจัดอันดับสแตนดาร์ดแอนด์พัวร์ส (เอสแอนด์พี) เมื่อวันที่ 13 ม.ค.ที่ผ่านมานั้นตลาดการเงินโดยทั่วไปรับรู้สถานการณ์มาระดับหนึ่งแล้ว คาดว่าคงไม่กระทบต่อเศรษฐกิจไทยมากนัก และอีกอย่างสถาบันการเงินไทยและนักลงทุนไทย ก็ไม่ได้นำเงินไปลงทุนในสถาบันการเงินที่เกี่ยวข้องกับพันธบัตรของประเทศที่ถูกลดเครดิตมากนัก จึงคิดว่าการลดเครดิตดังกล่าวจะไม่สร้างปัญหาและผลกระทบให้กับระบบเศรษฐกิจไทยมากนัก
"การลดอันดับเรตติ้งดังกล่าวคาดว่าคงกระทบไทยนัก ส่วนผลกระทบนี้จะทำให้ตลาดเงินไทยผันผวนหรือไม่ เท่าที่ดูการเคลื่อนไหวของค่าเงินบาทวันนี้(16ม.ค.)เงินบาทอ่อนค่าลงเมื่อเทียบกับเงินเหรียญสหรัฐ แต่เป็นไปตามแนวโน้มของค่าเงินในภูมิภาค ไม่ได้อ่อนค่าลงมากจนเป็นปัญหาใหญ่ ไม่ได้น่าห่วงมาก"นายประสารกล่าว
ผู้ว่าการ ธปท. กล่าวว่า กระแสข่าวการมาก่อการร้ายในไทยของกลุ่มอิซบูลเลาะห์ คาดว่าจะไม่กระทบภาวะเศรษฐกิจไทย คาดว่าข่าวดังกล่าวคงจะค่อยคลี่คลายลงในเวลาไม่นานนัก  
สแตนดาร์ดแอนด์พัวร์ส (เอสแอนด์พี) ได้ลดอันดับเครดิตฝรั่งเศสจากอันดับสูงสุดที่ทริปเปิลเอลงหนึ่งอันดับ พร้อมกับลดอันดับเครดิตอีก 8 ชาติในยูโรโซน ทำให้ความพยายามของยุโรปในการแก้ไขวิกฤติหนี้ที่ดำเนินมานาน 2 ปีอาจยุ่งยากยิ่งขึ้น
ทั้งนี้ เอสแอนด์พีประกาศลดอันดับเครดิตระยะยาวของฝรั่งเศส ออสเตรีย มอลตา สโลวาเกีย และสโลวีเนีย ลงหนึ่งอันดับ และลดอันดับเครดิตระยะยาวของประเทศไซปรัส อิตาลี โปรตุเกส และสเปน ลงสองอันดับ ขณะเดียวกันก็ประกาศคงอันดับเครดิตระยะยาวของเบลเยียม เอสโตเนีย ฟินแลนด์ เยอรมนี ไอร์แลนด์ ลักเซมเบิร์กและเนเธอร์แลนด์ไว้คงเดิม ส่วนสาเหตุที่เอสแอนด์พีปรับลดเครดิต เนื่องจากมองว่ามาตรการของรัฐบาลยุโรปในการแก้ไขวิกฤติหนี้สาธารณะที่ผ่านมาอาจไม่สามารถจัดการกับความกดดันที่กำลังดำเนินอยู่ในกลุ่มประเทศยูโรโซนได้ เพราะภาวะสินเชื่อตึงตัว ดอกเบี้ยพันธบัตรสูง และเศรษฐกิจอ่อนตัวลง